ecbe67846b7b139894757a7b5323ab94
### Πως πάω στη Σαλαμίνα;


travelmyth.gr
2020.50

Όσοι επιθυμούν να ταξιδέψουν στη Σαλαμίνα, μπορούν να φτάσουν στο νησί **ακτοπλοϊκώς**.  

  

Από το λιμάνι του [Πειραιά](https://www.travelmyth.gr/πειραιας/ξενοδοχεια) αναχωρούν καθημερινά πλοία προς το νησί της Σαλαμίνας, ενώ δρομολόγια πλοίων πραγματοποιούνται και από το λιμάνι στο **Πέραμα** με προορισμό διάφορες περιοχές του νησιού, όπως τα Παλούκια, τα Αμπελάκια, τα Σελήνια και άλλες ακτές.



a8c7683fb7ede436a33179ac4032dc13
### Που να μείνω στη Σαλαμίνα;


travelmyth.gr
2020.50

Η Σαλαμίνα είναι αγαπημένος προορισμός για μονοήμερες εκδρομές, χάρη στην κοντινή της απόσταση από την [Αθήνα](https://www.travelmyth.gr/αθηνα/ξενοδοχεια), διαθέτει όμως αρκετά ξενοδοχεία, καταλύματα και κυρίως βίλες για όσους επιθυμούν να περάσουν περισσότερες ημέρες γνωρίζοντας το νησί.  

  

Τα περισσότερα καταλύματα βρίσκονται στην πρωτεύουσα του νησιού, την [πόλη της Σαλαμίνας](https://www.travelmyth.gr/σαλαμινα-σαλαμινα-2/ξενοδοχεια), όμως αξιόλογες επιλογές διαμονής θα βρείτε και σε άλλους οικισμούς όπως ο [Άγιος Γεώργιος](https://www.travelmyth.gr/αγιος-γεωργιος-σαλαμινα/ξενοδοχεια), τα [Αμπελάκια](https://www.travelmyth.gr/αμπελακια/ξενοδοχεια) και η [Παναγία](https://www.travelmyth.gr/παναγια-σαλαμινα/ξενοδοχεια), ενώ επιλέγοντας ένα κατάλυμα σε περιοχές όπως τα [Σελήνια](https://www.travelmyth.gr/σεληνια/ξενοδοχεια), η [Κακή Βίγλα](https://www.travelmyth.gr/κακη-βιγλα/ξενοδοχεια) και το **Αιάντειο**, θα βρίσκεστε μία ανάσα μακριά από τις ομώνυμες παραλίες των οικισμών αυτών.



b3ea2c4305fa8a0f23d6f863cd8dbb3e
### Ποια μέρη έχει η Σαλαμίνα;


travelmyth.gr
2020.50

Η πρωτεύουσα της Σαλαμίνας είναι η ομώνυμη **πόλη της Σαλαμίνας**, η οποία βρίσκεται στο βόρειο τμήμα του νησιού και αποτελεί τον μεγαλύτερο σε έκταση οικισμό που συγκεντρώνει τον μεγαλύτερο αριθμό κατοίκων. Μέρος της πόλης της Σαλαμίνας αποτελεί σήμερα η περιοχή **Παλούκια**, η οποία βρίσκεται ακριβώς απέναντι από το Πέραμα και παλαιότερα αποτελούσε ξεχωριστό οικισμό. Μερικοί ακόμα οικισμοί που συναντώνται στο βόρειο μέρος του νησιού είναι το **Μπατσί**, η **Ψιλή Άμμος** και το **Στενό**.  

  

Νότια της περιοχής Παλούκια βρίσκονται τα **Αμπελάκια**, η **Κυνόσουρα**, τα **Σελήνια**, το **Λευτέρι** και η **Κακή Βίγλα**, ενώ στο νότιο τμήμα του νησιού συναντώνται οι οικισμοί **Κύριζα**, **Πέρανι**, **Μαρούδι**, **Περιστέρια**, **Κολώνες**, **Καρακιάνι** και **Αιάντειο**.



f05de4d75fbdf157a7265dc67802645e
### Ποια είναι τα αξιοθέατα στη Σαλαμίνα;


travelmyth.gr
2020.50

Η Σαλαμίνα είναι ένα νησί με βαθιά ιστορία, όπου θα έχετε τη δυνατότητα να επισκεφθείτε διάφορα αξιοθέατα και να μάθετε περισσότερα για την ιστορία του νησιού και των κατοίκων του.  

  

Ένα από τα σημαντικότερα αξιοθέατα του νησιού είναι η **Πόλη της αρχαίας Σαλαμίνας**, η οποία βρίσκεται στον οικισμό Αμπελάκια. Εκεί, θα έχετε τη δυνατότητα να δείτε τα απομεινάρια τόσο της αρχαίας πόλης όσο και του αρχαίου λιμανιού. Κοντά στην αρχαία πόλη βρίσκεται και ο **Τύμβος των Σαλαμινομάχων**, το σημείο όπου βρίσκονται οι τάφοι των Ελλήνων που πολέμησαν στην περίφημη ναυμαχία της Σαλαμίνας το 480 π.Χ. Στα Κανάκια θα συναντήσετε τα ερείπια της **Μυκηναϊκής Ακρόπολης** του νησιού, γνωστό και ως το **Παλάτι του Αίαντα**, του μυθικού βασιλιά, το οποίο χρονολογείται από τον 13ο π.Χ. αιώνα.  

  

Η **Σπηλιά του Ευρυπίδη**, όπου λέγεται πως αναζητούσε συχνά καταφύγιο προκειμένου να γράψει τα έργα του, βρίσκεται κοντά στην περιοχή Περιστέρια. Στις ανασκαφές που έγιναν ανακαλύφθηκαν ευρήματα που χρονολογούνται από τα νεολιθικά χρόνια, ενώ ένα από τα πιο σημαντικά ευρήματα είναι σίγουρα η κούπα του ίδιου του Ευρυπίδη, πάνω στην οποία βρίσκεται χαραγμένο και το όνομά του. Κοντά στη σπηλιά θα συναντήσετε και τα ερείπια του **Ιερού του Διόνυσου**, απ' όπου προσφέρεται και υπέροχη θέα στα υπόλοιπα νησιά του Σαρωνικού.  

  

Η **Ιερά Μονή της Φανερωμένης**, η οποία χρονολογείται από τον 17ο αιώνα, πρόκειται για ένα ιστορικό μοναστήρι, το σημαντικότερο μεταβυζαντινό μνημείο του νησιού, το οποίο χτίστηκε στη θέση όπου βρισκόταν κάποτε ένας μισοερειπωμένος χριστιανικός ναός. Το μοναστήρι είναι αφιερωμένο στην Κοίμηση της Θεοτόκου και γιορτάζει στις 23 Αυγούστου. Απέναντι σχεδόν από το μοναστήρι αυτό, δίπλα στην ακτή, βρίσκεται η **Οικία του Άγγελου Σικελιανού**, του μεγάλου Έλληνα ποιητή. Στο σπίτι αυτό, ο Σικελιανός έγραψε πολλά από τα έργα του, ενώ σήμερα λειτουργεί ως μουσείο για όσους επιθυμούν να μάθουν περισσότερα για τον ποιητή.  

  

Ένα ακόμα μοναστήρι που αξίζει να επισκεφθείτε είναι η **Ιερά Μονή του Αγίου Νικολάου Λεμονιών**, η οποία βρίσκεται ανάμεσα στο Αιάντειο και τα Κανάκια. Είναι άγνωστο το πότε ακριβώς χτίστηκε το μοναστήρι, ενώ το όνομά του οφείλεται στις λεμονιές που είχε φυτέψει κατά τον 19ο αιώνα ο τότε ηγούμενος της μονής. Στην εκκλησία του Αγίου Δημητρίου στη Σαλαμίνα βρίσκεται και ο **τάφος του Γεώργιου Καραϊσκάκη**, του πασίγνωστου πολέμαρχου της Επανάστασης του 1821.  

  

Μερικά ακομα αξιοθέατα που αξίζει να επισκεφθείτε είναι οι **ανεμόμυλοι στο λόφο του Αγίου Νικολάου**, στο δρόμο προς το Μοναστήρι της Φανερωμένης, ο **Πέτρινος Φάρος ή αλλιώς ο Φάρος της Κόγχης**, ο οποίος κατασκευάστηκε το 1901 και βρίσκεται στα Περιστέρια, αλλά και τα δύο μουσεία του νησιού, το **Αρχαιολογικό Μουσείο** και το **Μουσείο Λαογραφίας και Τέχνης**.  

  

Η Σαλαμίνα διαθέτει και μερικά φυσικά αξιοθέατα, όπως το **Δάσος της Φανερωμένης**, το οποίο βρίσκεται στη βορειοδυτική πλευρά του νησιού και ενδείκνυται για περιπάτους και άθληση, αλλά και το **Δάσος των Κανακίων**, το οποίο βρίσκεται στο νότιο τμήμα του νησιού.



8b79b580439a6f78b560ed4ec5c05b45
### Ποιες παραλίες έχει η Σαλαμίνα;


travelmyth.gr
2020.50

Στη Σαλαμίνα θα έχετε τη δυνατότητα να βρείτε αρκετές παραλίες σε κάθε άκρη του νησιού, οι περισσότερες από τις οποίες είναι οργανωμένες και κατάλληλες για οικογένειες.  

  

Ξεκινώντας από το δυτικό τμήμα, μία από τις πιο δημοφιλείς παραλίες της Σαλαμίνας είναι το **Αιάντειο**, μία αμμώδης παραλία με καθαρά γαλανά νερά, η οποία είναι οργανωμένη και διαθέτει και ταβέρνες ολόγυρα. Η **Ηλιακτή** πρόκειται για μία από τις ομορφότερες παραλίες του νησιού και διαθέτει άμμο και ψιλό βότσαλο, ενώ η **Ψιλή Άμμος** είναι οργανωμένη και διαθέτει ρηχά νερά που την καθιστούν ιδανική επιλογή για οικογένειες με παιδιά.  

  

Το **Μπατσί** είναι μία αμμώδης παραλία με πεύκα και γαλανά νερά που προσελκύει πολλούς επισκέπτες και βρίσκεται στο βόρειο τμήμα του νησιού. Από το ανατολικό μέρος ξεχωρίζει η παραλία **Σελήνια**, η οποία βρίσκεται στον ομώνυμο οικισμό και διαθέτει μερικές ομπρέλες και ξαπλώστρες, αλλά και ρηχά νερά που μπορούν να απολαύσουν οι οικογένειες με παιδιά.  

  

Στα νότια θα συναντήσετε την παραλία **Κακή Βίγλα**, μία παραλία με βότσαλο και αρκετό πράσινο, στην οποία βρίσκονται και διάφορα μαγαζιά, αλλά και τα **Κανάκια**, μία παραλία με καταγάλανα νερά και φυσική σκιά από τα αρμυρίκια, η οποία είναι αρκετά δημοφιλής ανάμεσα στους επισκέπτες του νησιού. Μερικές ακόμα παραλίες που μπορείτε να επισκεφθείτε στα νότια είναι το **Σατερλί**, οι **Κολώνες**, τα **Περιστέρια**, το **Μαρούδι** και η **Κύριζα**, πολλές από τις οποίες βρίσκονται στους ομώνυμους οικισμούς.



9d4dc4c07fda2e3ca01967a6f5ba98a2
### Τι δραστηριότητες μπορώ να κάνω στη Σαλαμίνα;


travelmyth.gr
2020.50

Εκτός από επίσκεψη στα διάφορα ιστορικά και φυσικά αξιοθέατα και κολύμπι στις όμορφες παραλίες του νησιού, κατά τη διάρκεια της διαμονής σας στη Σαλαμίνα θα έχετε επίσης τη δυνατότητα να καταπιαστείτε με διάφορες εξωτερικές δραστηριότητες και σπορ που θα σας χαρίσουν αξέχαστες στιγμές.  

  

Σε πολλές από τις παραλίες του νησιού θα έχετε την ευκαιρία να κάνετε διάφορα **θαλάσσια σπορ** όπως surfing, κωπηλασία, σκι θαλάσσης και κανό, ενώ και το **ψάρεμα** είναι μία αρκετά δημοφιλής δραστηριότητα.  

  

Χάρη στη σχολή κατάδυσης που βρίσκεται στο νησί, θα μπορέσετε να κάνετε και **καταδύσεις** και να εξερευνήσετε τα μυστικά του βυθού, ενώ η σχολή παρέχει επίσης και πιστοποιημένη εκπαίδευση σε όσους το επιθυμούν.  

  

Στα διάφορα μονοπάτια της Σαλαμίνας θα έχετε επίσης τη δυνατότητα να κάνετε **ποδηλασία** αλλά και **πεζοπορία**, ανακαλύπτοντας έτσι τον φυσικό πλούτο του νησιού, τα αξιοθέατα και τις παραλίες του με έναν τρόπο ξεχωριστό.  

  

Τέλος, στο νησί λειτουργεί και ένας ιππικός όμιλος όπου μπορείτε να κάνετε **ιππασία** και να παρακολουθήσετε μαθήματα τόσο για ενήλικες όσο και για παιδιά.



adfbd4fa276a7eefca6db9402cac5c7e
### Που να πάω στη Σαλαμίνα;


travelmyth.gr
2020.50

Είτε κάνετε μονοήμερη εκδρομή στο νησί της Σαλαμίνας είτε επιλέξετε να μείνετε περισσότερες μέρες, είναι σίγουρο πως θα βρείτε πολλά μέρη να εξερευνήσετε και ακόμα περισσότερα αξιοθέατα να επισκεφθείτε.  

  

Η Σαλαμίνα είναι γνωστή για την πλούσια ιστορία που διαθέτει, την οποία μπορείτε να γνωρίσετε καλύτερα μέσα από τα πάμπολλα ιστορικά αξιοθέατα του νησιού, όπως τα **ερείπια της Αρχαίας Πόλης της Σαλαμίνας** στα Αμπελάκια, το **Παλάτι του Βασιλιά Αίαντα** στα Κανάκια, αλλά και τον **Τύμβο των Σαλαμινομάχων**.  

  

Μπορείτε ακόμα να επισκεφθείτε τη **Σπηλιά του αρχαίου τραγικού ποιητή Ευριπίδη**, την **Οικία του ποιητή Άγγελου Σικελιανού**, και φυσικά την **Ιερά Μονή Φανερωμένης**, του μοναστηριού που συγκεντρώνει εκατοντάδες επισκέπτες.  

  

Η διαμονή στη Σαλαμίνα συνοδεύεται και από επισκέψεις στις **όμορφες παραλίες του νησιού**, όπως το Μπατσί, το Αιάντειο, τα Κανάκια και η Ηλιακτή, αλλά και με **βόλτα στα μαγαζιά και τις ταβέρνες** του νησιού όπου μπορείτε να δοκιμάσετε τις τοπικές λιχουδιές και να θαυμάσετε τη θέα στη θάλασσα.  

  

Τέλος, εάν είστε λάτρης της φύσης, τότε μην χάσετε την ευκαιρία να επισκεφθείτε το **Δάσος της Φανερωμένης** και να κάνετε πεζοπορία ή ποδηλασία στα μονοπάτια του νησιού.



fa975267ead2025c74f61873f4ff78f4
### Τι γεύσεις να δοκιμάσω στη Σαλαμίνα;


travelmyth.gr
2020.50

Η Σαλαμίνα μπορεί να βρίσκεται μία ανάσα μακριά από την Αθήνα, διαθέτει όμως μερικές ξεχωριστές γεύσεις που αξίζει να δοκιμάσετε κατά τη διάρκεια της διαμονής σας.  

  

Το τραγανό **πλατέτσι**, που πρόκειται για ένα είδος λαδόπιτας, αλλά και το **κουγκουλούαρι**, δηλαδή παραδοσιακή κολοκυθόπιτα, είναι δύο ξεχωριστές γεύσεις που δεν μπορείτε να παραλείψετε. Οι **τηγανίτες Κούλουρης** είναι επίσης ένα δημοφιλές πιάτο της Σαλαμίνας, καθώς πρόκειται για τηγανίτες γεμιστές που έχουν το σχήμα μεγάλης κουλούρας, και παραδοσιακά προσφέρονταν στο νεόνυμφο ζευγάρι μετά το μήνα του μέλιτος.  

  

Μπορείτε ακόμα να δοκιμάσετε τα **μουστοκούλουρα** αλλά και το **παραδοσιακό ψωμί** το οποίο ψήνεται στα ξύλα.



1e223e5350c82724e1003e88b9a05a71
### Που βρίσκεται η Σαλαμίνα;


travelmyth.gr
2020.50

Η Σαλαμίνα βρίσκεται στο Αιγαίο Πέλαγος, στο βορειοδυτικό τμήμα του Σαρωνικού Κόλπου και απέναντι από τον Κόλπο της Ελευσίνας, και πρόκειται για το κοντινότερο στην [Αττική](https://www.travelmyth.gr/αττικη/ξενοδοχεια) απ' όλα τα νησιά του Αργοσαρωνικού.



5a90db54a61e7f00bfa8b833efa40071
### Που ανήκει η Σαλαμίνα;


travelmyth.gr
2020.50

Η Σαλαμίνα ανήκει στα **Νησιά του Αργοσαρωνικού**, μαζί με την [Αίγινα](https://www.travelmyth.gr/αιγινα-αττικη/ξενοδοχεια), τον [Πόρο](https://www.travelmyth.gr/πορος/ξενοδοχεια), το [Αγκίστρι](https://www.travelmyth.gr/αγκιστρι/ξενοδοχεια), την [Ύδρα](https://www.travelmyth.gr/υδρα/ξενοδοχεια), τις [Σπέτσες](https://www.travelmyth.gr/σπετσες/ξενοδοχεια) και μερικά μικρότερα και στην πλειοψηφία τους ακατοίκητα νησιά, ενώ υπάγεται στο Νομό και την Περιφέρεια Αττικής.



44ae73982d29beb519c890dbd14354fd
### Ποιος είναι ο πληθυσμός της Σαλαμίνας;


travelmyth.gr
2020.50

Σύμφωνα με την απογραφή του 2011, ο πληθυσμός της Σαλαμίνας ανέρχεται στους 39.220 κατοίκους.


